Diari Oficial de la Generalitat Valenciana


Sumari del DOGV 2349, del 20-09-1994 (1994/832449)

DECRET 167/1994, de 19 d'agost, del.Govern Valencià, pel qual es regula la cessió a tercers, per part dels seus creditors, de crèdits dels quals són titulars.
--------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/08/19/167/dof/vci/html**

### Dades del document

Número de DOGV
:   2349

Data del DOGV
:   20-09-1994

Secció del DOGV
:   DISPOSICIONS GENERALS

Número del document
:   1994/832449


Data del document
:   19-08-1994

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 167/1994, de 19 d'agost, del Govern Valencià, pel qual es regula la cessió a tercers, per part dels seus creditors, de crèdits dels quals són titulars. [94/6294]  
El continu creixement de la utilització pels creditors de la Generalitat Valenciana de distints procediments per a la cessió dels crèdits dels quals són titulars, a entitats financeres o altres tercers, i l'absència d'una normativa genèrica reguladora de les relacions que, com a conseqüència de la cessió, naixen entre les administracions públiques i els cessionaris, aconsellen dictar regles unificadores del sistema de gestió de pagaments dels crèdits cedits, siga quin siga el procediment de cessió de crèdits utilitzat pels creditors.  
En aquesta regulació no poden obviar-se les normes, tant del Codi Civil com del Codi de Comerç, que regeixen la transmissió de crèdits, el valor provatori dels documents a través dels quals s'instrumenten aquestes transferències i els seus efectes davant tercers.  
Per això, a proposta del conseller d'Economia i Hisenda i amb la deliberació prèvia del Govern Valencià en la reunió del dia 19 d'agost de 1994,  
DECRETE:  
Article primer  
1. Les cessions a tercers que els creditors de la Generalitat Valenciana realitzen dels seus crèdits, no tindran efectes davant d'aquesta fins que no es produesca la notificació a l'òrgan gestor d'aquella, que aparega com a deutor dels crèdits cedits, així com la necessària «presa de raó» de la cessió notificada.  
2. L'òrgan de gestió deutor quedarà obligat amb el cessionari, en virtut de la notificació i de la «presa de raó», sense que li siga possible oposar-se a les cessions de crèdit realitzades.  
3. Des del moment de la notificació i de la «presa de raó» sols tindran per a la Generalitat Valenciana caràcter alliberador del deute, els pagaments realitzats al cessionari que adquireix en virtut d'aquesta notificació i «presa de raó» la naturalesa de nou creditor.  
Article segon  
El document públic o privat, en què s'instrumenten les cessions de crèdits, es presentarà davant l'òrgan que tinga atribuïda la competència per a proposar, al Tresor de la Generalitat Valenciana, el pagament dels crèdits cedits. Aquest, alhora, ho comunicarà, de forma immediata a la intervenció delegada que corresponga, a fi de fer la «presa de raó» en el llibre registre de cessió de crèdits, la sola inscripció de la qual serà suficient per a tenir per produïda la cessió realitzada.  
Article tercer  
En tots i cadascun dels documents representatius de crèdits davant la Generalitat Valenciana, cedits a tercers, o en document adjunt a aquests, haurà de constar de forma expressa el fet de la cessió, sense aquest requisit no es tramitarà el pagament, fins que, de forma suficient, s'adquiresca l'evidència de la transferència del dret al nou creditor.  
DISPOSICIó DEROGATòRIA  
És derogada l'Ordre d'11 de maig de 1988, de la Conselleria d'Economia i Hisenda, per la qual es regula la «presa de raó» d'endossos de certificacions d'obra.  
DISPOSICIó FINAL  
S'autoritza la Intervenció General de la Generalitat Valenciana perquè establesca el procediment de gestió i comptabilització dels crèdits davant la Generalitat Valenciana, transmesos a tercers pels seus titulars.  
València, 19 d'agost de 1994  
El president de la Generalitat Valenciana,  
JOAN LERMA I BLASCO  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI